চায়ের বড্ড তেষ্টা পেয়েছে ওয়াটা হিটার কেটলিতে সুইচ অন করে কাপটা ধুয়ে আনতে আনতে জল গরম হয়ে গেল- এক মগে দেড় টেবিল চামচ গোল্ড কফি সাথে কফি মেট ইচ্ছে মতো ঢেলে দিলাম টিং টং শব্দে ঘুটা কী খুসবো!! শীতের রাতে ধুঁয়া উড়া কফির মগে চুমুক দেবার মজাটাই আলাদা মুহূর্তে সতেজ আর চাঙ্গা করতে এর জুড়ি নেই । তবে সে-ই মজাটা আমি বানাতে পারিনা- সে যেন প্রেয়সীর স্বাদে রিনিঝিনি চুড়ির শব্দে অমৃত সুধা !! চুমুকে চুমুকে অধীর ভাবনা মধুর হয়ে উঠলো ফিরে তাকাতেই দেখি সবুজ বাতি জ্বলে উঠেছে আহা কী আনন্দ মন নেচে উঠলো তাড়াতাড়ি একটি ছবিতে লাইক দিলাম লিখলাম মায়াবী চোখে কী অম্লান মিষ্টি মুখে মধুর হাসি !! সাথে সাথে রেসপন্স এলো ধন্যবাদ – ইস্ বুকের মধ্যে খচ করে উঠলো মনে হল এই মাত্র দুজনের কথা হল । ইনবক্সে গেলাম লিখলাম হ্যালো- অপেক্ষায় অধীর- বুকের মধ্যে কে যেন হাতুড়ি পিটাচ্ছে ঢিব ঢিব শব্দ ঘেমে যাচ্ছি গরম কফিটা অসহ্য লাগছে কিছু ভালো লাগছে না স্বাদহীন হয়ে ওঠেছে ঠোঁটে লেপ্টে থাকা কফি তুড়ুত একটি শব্দ নেমে এলো তার ছবিটি আমার লেখা বরাবর বুঝে নিলাম আমার লেখা দেখেছে সুতরাং আমার লেখাটা বনলতা সেনের পাখির বাসার মতো দুটি চোখ বুলিয়ে নিয়েছে । অপেক্ষা আরো গাঢ় হয়ে উঠছে নিরাশার বালুচরে কখন ঝরবে সুধা বৃষ্টি অঝরে ! প্রিয় প্রখ্যাত শিল্পী জগন্ময় মিত্রের তুমি আজ কতদূরে গানটি কান পেতে বুকভরে নিচ্ছিলাম প্রতীক্ষার দুয়ারে দাঁড়িয়ে ।